2012/0299 (COD)

OZNÁMENIE KOMISIE EURÓPSKEMU PARLAMENTU



podľa článku 294 ods. 6 Zmluvy o fungovaní Európskej únie



o

pozícii Rady k prijatiu smernice Európskeho parlamentu a Rady o zlepšení rodovej vyváženosti medzi riadiacimi pracovníkmi spoločností kótovaných na burze a súvisiacich opatreniach



(Text s významom pre EHP)

1.Súvislosti

Dátum predloženia návrhu Európskemu parlamentu a Rade [dokument COM(2012) 614 final – 2012/0299 COD]:

16. novembra 2012 Dátum stanoviska Európskeho hospodárskeho a sociálneho výboru: 13. februára 2013 Dátum stanoviska Európskeho výboru regiónov 30. mája 2013 Dátum pozície Európskeho parlamentu v prvom čítaní: 20. novembra 2013 Dátum predloženia zmeneného návrhu: Neuplatňuje sa. Dátum prijatia pozície Rady: 17. októbra 2022

2.Cieľ návrhu Komisie

Cieľom návrhu smernice je zlepšiť rodovo vyvážené zastúpenie vo vrcholových orgánoch veľkých kótovaných spoločností. Stanovuje sa v nej cieľ, aby príslušníci menej zastúpeného pohlavia zastávali 40 % pozícií nevýkonných riadiacich pracovníkov, a spoločnostiam sa v nej ukladá povinnosť zaviesť pre svoje výberové konania jasné a jednoznačné kritériá. Cieľ sa má dosiahnuť do 30. júna 2026. Členské štáty môžu stanoviť nižší cieľ (33 %), ak by sa vzťahoval na výkonných aj nevýkonných riadiacich pracovníkov. Spoločnosti, na ktoré sa vzťahuje cieľ 40 % nevýkonných riadiacich pracovníkov, by museli prijať individuálne záväzky týkajúce sa zastúpenia oboch pohlaví medzi výkonnými riadiacimi pracovníkmi.

Hoci členské štáty budú musieť uložiť kótovaným spoločnostiam povinnosť usilovať sa o dosiahnutie kvantitatívnych cieľov, ich nesplnenie by neviedlo k sankciám. Spoločnosti, ktoré uvedené ciele nedosiahnu, by pri obsadzovaní pozícií vo vrcholových orgánoch museli zaviesť transparentné výberové konania, ktoré musia byť založené na jasných kvalifikačných kritériách stanovených spoločnosťami pred výberovým konaním. Okrem toho by museli vysvetliť dôvody a zahrnúť opis opatrení, ktoré prijali alebo plánujú prijať, aby tieto ciele alebo záväzky splnili v budúcnosti.

V záujme dosiahnutia uvedených cieľov bude musieť transparentné výberové konanie zahŕňať preferenčné pravidlo, podľa ktorého bude v situácii rovnako kvalifikovaných kandidátov oboch pohlaví v zásade uprednostnený kandidát menej zastúpeného pohlavia. Táto požiadavka je založená na objektívnom posúdení zohľadňujúcom všetky výberové kritériá uplatňované na jednotlivých kandidátov v súlade s judikatúrou Súdneho dvora Európskej únie týkajúcou sa pozitívnej diskriminácie.

Zavádzajú sa procesné opatrenia na podporu kandidátov, ktorí by chceli napadnúť výberové konanie, ako napríklad prenesenie dôkazného bremena.

Členské štáty budú povinné zaviesť sankcie uplatniteľné v prípade porušenia povinností stanovených v smernici. Tieto sankcie budú musieť byť účinné, primerané a odrádzajúce.

V smernici sa zohľadňujú dobre fungujúce vnútroštátne systémy tým, že sa členským štátom umožňuje pozastaviť uplatňovanie procesných požiadaviek, ak majú zavedené rovnako účinné vnútroštátne opatrenia.

3.Pripomienky k pozícii Rady

V súlade s politickou dohodou sa v pozícii Rady v prvom čítaní uvádza niekoľko zmien návrhu Komisie, najmä s cieľom:

·objasniť rozsah procesných povinností na dosiahnutie rodovej vyváženosti – zabezpečiť, aby boli pokryté všetky fázy výberového konania na obsadenie pozícii členov vrcholových orgánov,

·objasniť rozsah pôsobnosti smernice vymedzením pojmu kótovaná spoločnosť, a to aj odkazom na „sídlo“,

·vypustiť možnosť oslobodiť od uplatňovania spoločnosti, v ktorých pracovnej sile obzvlášť prevláda jedno pohlavie, t. j. spoločnosti, v ktorých predstavitelia menej zastúpeného pohlavia tvoria menej ako 10 % pracovnej sily,

·zjednodušiť lehoty tak, aby verejné a súkromné podniky podliehali rovnakým lehotám na dosiahnutie cieľov,